Gabriela Firea PSD

Candidatul PSD la Primăria Capitalei, Gabriela Firea, deţine 81% din terenuri care cumulate au suprafaţă de 2304 de mp, nu are pe numele său clădiri, case sau apartamente, potrivit declaraţiei de avere depuse la Senatul României, în iulie 2015.

Gabriela Firea conduce o maşină Mercedez Benz, fabricată în anul 2010.

Social- democrata Gabriela Firea declară că deţine „bijuterii de platină, aur alb şi galben, de 14 şi de 18 karate, simple sau cum metale preţioase sau semipreţioase”, precum un „ceas din perioada interbelică, inele, lănţisoare, brăţări, pandante, coliere, cercei” în valoare de 100.000 de euro, care au fost dobândite înainte de căsătoria cu Florin Costel Pandele, adică în perioada 1990-2010. Firea mai menţionează că, după căsătoria cu Pandele, la bijuteriile de 100.000 de euro s-au mai adăugat şi altele în valoare de 30.000 de euro.

Gabriela Firea mai are şi tablouri „uleiuri, acuarele şi gravuri” în valoare de 80.000 de euro, la acestea adăugându-se altele în valoare de 30.000 de euro tot în urma căsătoriei cu primarul din Voluntari.

Senatoarea PSD şi-a sporit veniturile prin vânzarea unei case din Voluntari cu suma de 385.000 de euro, din care i-au revenit 81,25%.

Gabriela Firea are datorii de 76.500 de euro, un credit din care mai are de achitat 48.109 de euro până în 2025.

În conturi, Gabriela Firea are 3608 de lei, 5023 de dolari şi 10.069 de euro.

Senatoarea PSD a acordat împrumuturi în nume personal de 104.752 de euro.

Gabriela Firea a declarat venituri de 60.372 de lei, din indemnizaţia de senator, în timp ce soţul său, Pandele, a obţinut 37.038 de lei, din indemnizaţia de primar.

Cătălin Predoiu PNL

Candidatul PNL la Primăria Capitalei, Cătălin Predoiu, nu deţine terenuri pe numele său şi nu are nici clădiri pe numele său. Cele trei apartamente din Bucureşti şi casa de vacanţă din Pahova sunt deţinute de soţia sa, toate dobândite prin moştenire, în anul 2013, potrivit declaraţiei de avere din dosarul de candidatură depus la Biroul Electoral Municipal.

De asemenea, două locuri de parcare, boxa de la subsol şi terenul aferent unui apartament, din Bucureşti, precum şi cel aferent unei case de vacanţă din Prahova sunt deţinute tot de soţia sa.

Cătălin Predoiu are o maşină Honda Civic, fabricată în anul 2015.

Liberalul a declarat bijuterii în valoare de 20.000 de euro, dobândite între anii 1995 şi 2016, ceasuri de 20.000 de euro, cumpărate între anii 2000-2015, icoane de 2000 de euro, obiecte de artă, tabouri şi cărţi în valoare de 45.000 de euro.

Cătălin Predoiu are în conturi 60.543 de lei, din care 18.000 de lei, într-un cont de economii şi 6.533 de euro.

Liberalul nu are datorii şi nici nu a dat bani cu împrumut.

Cătălin Predoiu a declarat venituri de 130.834 de lei, bani câştigaţi ca avocat, la Societatea de avocaţi Stoian-Predoiu, din Bucureşti, în timp ce soţia sa a declarat venituri din activităţi independente –venituri comerciale de 2.789 de lei.

Daniel Barbu ALDE

Candidatul ALDE la Primăria Capitalei, Daniel Barbu, deţine 50% dintr-un apartament de 123 de mp şi ¾ dintr-un apartament de 73 de mp, ambele în Bucureşti şi spaţii comerciale moştenite, în anul 2000, cu o suprafaţă de 30 mp, care i-au adus un venit anual de 12.000 de lei, potrivit declaraţiei de avere depusă, în iulie 2015, la Senatul României.

Daniel Barbu conduce o maşină Toyota, fabricată în anul 2007 şi cumparată în leasing.

Barbu nu deţine terenuri, dar a declarat obiecte de artă decorativă şi orientală, în valoare de aproximativ 10.000 de euro, mobilă europeană din secolele XVII – XIX, aproape 40.000 de euro şi pictură europeană din secolele XVI-XIX în valoare de circa 40.000 de euro.

Barbu are datorii de 50.000 de euro, un credit luat în anul 2009 care trebuie plătit până în anul 2019.

Candidatul ALDE la Primăria Capitalei a declarat venituri de 245.000 de lei, adică 66.000 de lei salariul primit de la Universitatea din Bucureşti, 65.000 de lei indemnizaţia de senator, 34.000 de lei un alt salariu primit de la Universitatea din Bucureşti, 68.000 de lei, salariul de la Academia Română şi 12.000 de lei dintr-o chirie.

Robert Turcescu PMP

Candidatul PMP la Primăria Capitalei, Robert Turcescu, deţine terenuri intravilane şi agricole care însumate au o suprafaţă de peste 11.000 mp în Ştefăneşti, Mogoşoia, Sulina, Goleşti, sectorul 6 şi un loc de parcare în sectorul 4, dobândite prin contracte de vânzare-cumpărare, potrivit declaraţie de avere din dosarul de candidatură depus la Biroul Electoral Municipal.

Robert Turcescu are o casă în sectorul 2, de 168 de mp, pentru care a făcut un credit ipotecar, patru apartamente în Bucureşti şi unul în Piteşti.

Cadidatul PMP la Primăria Capitalei nu are maşină pe numele său, după ce anul trecut a vândut un autoturism Volkswagen Tiguan, în valoare de 15.000 de euro. Acesta nu are are bijuterii, ceasuri sau obiecte de artă sau de cult care însumate să depăşească 5000 de euro, potrivit declaraţiei de avere.

Fostul jurnalist a deschis pe numele său 18 conturi bancare, cel mai vechi fiind deschis în anul 2001. În cele 18 conturi bancare, Turcescu are aproximativ 1.300.000 lei, 173.279 euro şi 12.170 de dolari.

Candidatul PMP la funcţia de primar general are acţiuni la OMV Petrol, Romgaz, Oil Terminal, Albalact, SNTGN Trannsgaz şi la alte aproximativ zece compani.

Robert Turcescu a declarat venituri de 2.811 de lei, provenite din salariul de administrator la SC Camera 1 SRL, 370 de lei, din drepturi de proprietate intelectuală, 11.400 de lei din chirii, dividente din acţiunile de la Fondul Proprietatea de 6.680 de lei, dobânzi de 13.253 de lei şi tranzacţii bursiere de 236.858 de lei.

Soţia lui Robert Turcescu a declarat venituri de 6.185 de lei.

Veniturile lui Robert Turcescu au sporit cu 35.000 de euro în urma botezului ficei sale.

Nicușor Dan USB

Candidatul USB la Primăria Capitalei, Nicuşor Dan, deţine un teren de 7460 de mp, în Predeal, în zona Coplea, achitat parţial printr-un credit ipotecar, potrivit declaraţiei de avere din dosarul de candidatură depus la Biroul Electoral Municipal.

Candidatul USB nu are pe numele său apartamente, case de locuit sau de vacanţă şi nici bijuterii sau obiecte de artă care însumate să depăşească 5000 de euro, potrivit sursei citate

Nicuşor Dan are o maşină Citroen BX, din anul 1986.

În conturi, Nicuşor Dan are 45.509 de lei şi o restanţă de 40 de lei, la un cont curent deshis în anul 2007.

Datoriile nu l-au ocolit nici pe candidatul USB. Nicuşor Dan este dator 103.890 de euro, are un credit luat în anul 2007, care trebuie plătit până în anul 2032 şi o datorie de 27.000 de euro, luată în anul

2012, care trebui plătită până în anul 2018.

Nicuşor Dan a primit donaţii de 120.000 de lei, o donaţie de 10.000 de lei pentru studii sociologice, de la Panotaj Expert SRL şi două donaţii de 100.000 de lei şi de 10.000 de lei pentru precampanie şi campanie elctorală de la Ratiu Nicolae Christopher şi de la Alecsiu Marian Dan.

Candidatul USD la funcţia de primar al Capitalei a declarat venituri de 42.000 de lei, 29.000 de lei primiţi de la Institutul de Matematică al Academiei Române, în baza unui contract de muncă permanent care are ca obiect activitatea de cercetare şi 13.000 de lei de la Asociaţia Salvaţi Bucureştiul, în baza unui contract de muncă-manager de proiect.

Limita maximă ale contribuţiilor electorale care pot fi depuse sau virate pentru fiecare candidat la funcţia de primar al municipiului Bucureşti este de 157.500 de lei, 150 de salarii, salariul minim fiind de 1.050 de lei.

Astfel, cu banii pe care îi deţine în conturile deschise pe numele său, candidatul PSD la Primăria Capitalei, Gabriela Firea nu şi-a putea finanţa nicio campanie electorală. Nici candidaţii PNL şi ALDE PMB, Cătălin Predoiu şi Daniel Barbu, nu şi-ar putea finanţa nicio campanie electoală cu banii din cont.

Ca să îşi poată finanţa campania electorală cu bani propri, pe lângă banii din cont, Gabriela Firea, Cătălin Predoiu şi Daniel Barbu ar trebui să renunţe la bijuteriile, obiectele de artă sau mobila europeană veche, amintite în declaraţiile de avere

Candidatul PMP la Primăria Capitalei, Robert Turcescu, şi-ar putea finanţa aproximativ 11 campanii electorale pentru funcţia de primar general cu banii pe care îi deţine în cele 18 conturi deschise pe numele său.

Nicuşor Dan nu şi-ar putea finanţa campania electorală cu banii pe care îi deţine în cont şi nici nu deţine obiecte de valoare pe care le-ar putea vinde ca să îşi finanţeze campania electorală pentru PMB.